27 нче дәрес
Тема: Татар теленең кулланылыш өлкәсе ягыннан сүзлек составы. Гомумхалык сүзләре. Әдәби тел сүзләре. Диалекталь сүзләр, һөнәрчелек сүзләре, атамалар. (Слайд 2)
Максат:
1. Куллану өлкәсе буенча татар теленең сүзлек составы турында белешмә бирү.     2.Гомумхалык сүзләре , әдәби тел сүзләре,  диалекталь сүзләр, һөнәрчелек сүзләре һәм терминнар турында турында күзаллау булдыру.
 3. Мөстәкыйль эшләү күнекмәләрен ныгыту, дәрестә алган белемнәрне кирәкле ситуацияләрдә куллану; укучыларның иҗади фикерләү сәләтен, үз-үзеңә бәя бирү мөмкинлекләрен үстерүдә шартлар тудыру.
Җиһазлау: дәреслек, презентация

Дәрес барышы
I. Мотивлаштыру-ориентлаштыру.
               1. Исәнләшү. Уңай психологик халәт тудыру. 
2. Актуальләштерү. Уку мәсьәләсен кую.
-Укучылар, туган телебезнең сүзлек составы турында өйрәнүне дәвам итәбез. Алдагы дәрестә татар теленең килеп чыгышы ягыннан сүзлек составы турында белдек. Сорауларга җавап бирегез:
- Килеп чыгышы буенча телебездә нинди сүзләр бар? ( Гомумтөрки сүзләр, алынма сүзләр)
- Татар телендә нинди телләрдән кергән алынмалар аеруча күп? (Гарәп, фарсы, рус, рус теле аша башка телләрдән алынган сүзләр)
- Бүген без татар теленең кулланылыш өлкәсе ягыннан сүзлек составы турында өйрәнербез.
II. Уку мәсьәләсен өлешләп чишү этабы.
Теоретик материал белән танышабыз: (Слайд 3)
· Кулланылыш өлкәсе ягыннан татар теленең сүзлек составы берничә төркемгә бүленә: гомумхалык сүзләре, диалекталь сүзләр, һөнәрчелек сүзләре һәм атамалар (терминнар).
· Гомумхалык сүзләре - гомумаңлаешлы һәм гомуми кулланылыштагы сүзләр.
· Профессиональ сүзләр (һөнәрчелек сүзләре) - билгеле бер һөнәр ияләре тарафыннан кулланыла.
· Диалекталь сүзләр - билгеле бер территориядә яшәүче халыкның әдәби телгә кабул ителмәгән үзенчәлекле сүзләре.
· Атамалар (терминнар) - аерым һөнәр ияләре куллана торган атамаларны белдергән, фән, техника һәм башка өлкәләргә караган, бер мәгънәгә ия булган сүзләр.
III. 1) Материалны беренчел ныгыту. 
1нче бирем: теоретик материалның моделен төзегез. (Слайд 4)
     2 нче бирем: таблицаны дәфтәргә ясагыз һәм үз мисалларыгызны языгыз (Слайд 5)
	Гомумхалык сүзләре
	Һөнәрчелек сүзләре
	Атамалар (терминнар)
	Диалекталь сүзләр

	Ипи, әби, ...
	Операция, билге, дәрес, ...
	Мәкаль, сүз төркеме, ...
	Цәкцәк, кыдыл бодау. ...



2) Кабатлау һәм ныгыту күнегүләре. (Слайд 6)
3 нче бирем: Бу сүзләрне нинди һөнәр ияләре куллана?
Дәфтәрегезгә һөнәр ияләрен языгыз һәм һәр төркемнән берәр сүз белән җөмләләр төзегез.
· 1. Мәктәп, укыту, билге, лицей, педсовет, өлгереш, тәнәфес.
· 2. Аш, өчпочмак, бәлеш, пилмән, торт, печенье, чәкчәк.
· 3. Вирус, температура, грипп, рецепт, кан басымы, табиб, томография.
· 4. Монитор, сайт, файл, сканер, принтер, клавиатура.
· 5. Почта, адрес, конверт, хат, факс, абонент түләве.
· 6.Тормоз, мотор, педаль, кабина, борт, фургон.
· 7. Инә, җеп, тукыма, кайчы, метр, өлге, мода.
· 8. Касса, чек, сатып алучы, үлчәү, товар, супермаркет.
· 9.Басу, иген, бодай, пар җире, сукалау, сугу.

4 нче бирем: (Слайд 7)
· Үзегез яши торган төбәккә хас булган сүзләрне языгыз. 
IV. Рефлексия һәм бәяләү.
1.Укучыларга бүгенге дәрестә нинди яңа белемнәр алулары турында сораулар бирелә.
-Дәрестә нинди уку мәсьәләсе чиштек?
-Дәрескә куелган уку мәсьәләсе чишелдеме? 
- Ничек чиштек?
-Нәрсәләр белдегез?
-Тагы да нәрсәләр эшләргә  тиешсез?
- Бүгенге белемне тормышта кайда һәм ничек кулланырга  мөмкин? 
-Синең бигрәк тә кайсы эшең уңышлы килеп чыкты?
- Алга  таба нәрсә өстендә эшләргә кирәк?  
V. Өй эше: әти-әниегезнең яки туганнарыгызның һөнәрләре турында кечкенә хикәя языгыз. (Слайд 8)

Һәр эшкә иң югары  балл - “5” балл
Балларны кушабыз һәм, бишкә бүлеп, уртача балл чыгарабыз.








